Alexandru Graur

Alexandru Graur () a fost un lingvist, savant român de origine evreiască, membru titular al Academiei Române (din 1955). Alexandru Graur a fost membru al Partidului Comunist Român.

Familia
Graur s-a născut într-o familie de origine evreiască la Botoșani. Mama sa aparținea familiei de cărturari Sanielevici, din care au provenit și criticul literar Henric Sanielevici, precum și matematicianul Simion Sanielevici. 

Din cauza profesiei de contabil a tatălui său, Graur împreună cu părinții era nevoit să schimbe deseori domiciliul.

Studii 
A absolvit Facultatea de Litere a Universității din București, fiind licențiat în filologie clasică și limba română (1922). Între 1924-1929 a studiat la Paris, unde a obținut diploma la École Pratique des Hautes Études. Și-a susținut doctoratul la Sorbona cu o teză de lingvistică indo-europeană. Revenit la București, a îmbrățișat activitatea didactică și, paralel, a publicat studii în diverse periodice.

Carieră 
În anii 1941-1944, când, din cauza politicii statale antisemite, elevi și profesori evrei au fost îndepărtați din școlile și universitățile românești, a înființat și a fost directorul Liceului particular evreiesc. În 1946 a fost încadrat în învățământul superior și a activat ca profesor la Universitatea din București până în 1970. Între anii 1954-1956 a fost decan al Facultății de Filologie, iar între 1955-1974 a fost directorul Editurii Academiei.

Activitatea sa științifică însumează o bibliografie bogată cuprinzând studii de filologie clasică, etimologie, lingvistică generală, fonetică și fonologie, gramatică, onomastică, lexicologie și de cultivare a limbii române. A susținut ani în șir emisiunea radiofonică „Limba noastră”, iar în „Revista Cultului Mozaic” a deținut o rubrică pe teme lingvistice, semnalând apropieri între cuvintele din diferite limbi. Este autorul unor valoroase studii și articole apărute în revistele de specialitate ale secolului trecut, precum și al unor importante volume de lingvistică, la unele dintre acestea fiind coordonator. Împreună cu Iorgu Iordan și Ion Coteanu a fost redactor responsabil al noii serii a Dicționarului limbii române (DLR). A coordonat volumele de Studii de gramatică (1956-1961) și Probleme de lingvistică generală (1959-1967).

Viața privată
Graur s-a căsătorit în anul 1947 cu Neaga (Nina) Sion (1921-2005), care era fiica cea mai mare a soților Nicolae și Ionica Sion, familie de muncitori români din Brăila. Ei au fost părinții comentatorului sportiv Dumitru Graur. Unul din frații Ninei Graur a fost Mihai Bujor Sion,  fost membru al Comitetului Central al Partidului Comunist Român și care a murit în decembrie 1975 după un suspect accident aviatic.

Premii și onoruri
1932 și 1936 Premiul Bibesco al Societății de lingvistică din Paris
1948 - Membru corespondent al Academiei Române (atunci Academia R.P.R.)
1954 - Premiul de Stat al statului român (atunci R.P.R) 
1955 - Membru titular al Academiei Române
1963 - Ordinul Muncii
1964 - Om de știință emerit

Operă

Volume 
 Nom d‘agent et adjectif en roumain, Paris, Champion, 1929
 Încercare asupra fondului principal lexical al limbii române, București, Editura Academiei, 1954
 Studii de lingvistică generală, București, Editura Academiei, 1955 (variantă nouă, 1960)
 Fondul principal al limbii române, București, Editura Științifică, 1957
 Introducere în lingvistică, București, Editura Științifică, 1958 (ed. a II-a, 1965; ediția a III-a, 1972)
 Evoluția limbii române. Privire sintetică, București, Editura Științifică, 1963
 Etimologii românești, București, Editura Academiei, 1963
 La romanité du Roumain, București, Editura Academiei, 1965
 The Romance Character of Romanian, București, Editura Academiei, 1965
 Nume de persoane, București, Editura Științifică, 1965
 Tendințele actuale ale limbii române, București, Editura Științifică, 1968
 Scrieri de ieri și de azi, București, Editura Științifică, 1970
 Puțină... aritmetică, București, Editura Științifică, 1971
 Nume de locuri, București, Editura Științifică, 1972
 Lingvistica pe înțelesul tuturor, București, Editura Enciclopedică, 1972
 Gramatica azi, București, Editura Academiei, 1973
 Mic tratat de ortografie, București, Editura Științifică, 1974
 Alte etimologii românești, București, Editura Academiei, 1975
 „Capcanele” limbii române, București, Editura Științifică și Enciclopedică, 1976
 Dicționar de cuvinte călătoare, București, Editura Albatros, 1978
 Cuvinte înrudite, București, Editura Științifică și Enciclopedică, 1980
 Dicționar al greșelilor de limbă, București, Editura Academiei, 1982
 Puțină gramatică, I-II, București, Editura Academiei, 1987
 Ortografia pentru toți, București, Editura Teora, 1995

Lucrări colective 
 Scurtă istorie a lingvisticii, București, Editura Științifică, 1961 (în colaborare cu Lucia Wald; ediția a II-a, 1965; ediția a III-a, 1977) 
 Gramatica limbii române, ediția a II-a, revăzută și adăugită, București, Editura Academiei, 1963; 1966 (coordonare)
 Istoria limbii române. I. Limba latină, București, Editura Academiei, 1965 (redactor responsabil)
 Tratat de lingvistică generală, București, Editura Academiei, 1972 (în colaborare)

Afilieri 
 Membru al Societății de Lingvistică din Paris (1921)
 Membru corespondent (din 1948) și membru titular al Academiei Române (din 1955)
 Președinte al Societății de Studii Clasice (1958-1988)

Premii și distincții 
 Premiul Bibesco al Societății de Lingvistică din Paris (1932, 1936)
 Premiul de Stat (1954)
 Om de știință emerit (1964)

Note

Bibliografie 
 Jana Balacciu, Rodica Chiriacescu, Dicționar de lingviști și filologi români, București, Editura Albatros, 1978
 Academia Română: Lista membrilor, litera G
 Comunitatea evreiască din România: Alexandru Graur 
 EduSoft: Alexandru Graur

Legături externe

 Membrii Academiei Române din 1866 până în prezent – G

Filologi români
Filologi evrei
Gramaticieni români
Lingviști evrei
Profesori universitari români
Membri titulari ai Academiei Române
Evrei români membri ai Academiei Române
Absolvenți ai Facultății de Litere din București
Comuniști români
Evrei români
Botoșăneni
Români cunoscuți sub pseudonimele folosite
Nașteri în 1900
Nașteri pe 9 iulie
Decese în 1988
Decese pe 9 iulie
Membri ai Partidului Comunist Român
Decorați cu Ordinul Muncii